**Vedtekter for Elverum Arbeiderparti**

**Revidert i tråd med landsmøtets vedtekter vedtatt i 2019.**

**Vedtektene er vedtatt av årsmøtet i Elverum Arbeiderparti. 13.februar 2020.**

**§1 Formål**

Kommunepartiet skal i samarbeid med partiavdelingene arbeide for Arbeiderpartiet etter de retningslinjer som partiet har lagt fram i program, vedtekter og vedtak.

**§2 Organisasjonens oppbygging**

Som medlem regnes registrerte personer som har betalt for inneværende år. Medlemmene danner Elverum Arbeiderparti.

Medlemsmøtet eller representantskapet er kommunepartiets høyeste organ mellom årsmøtene.

Det er årsmøte i kommunepartiet som avgjør kommunepartiets organisasjonsoppbygging/ lags-struktur.

**Arbeiderlagene**

Arbeiderlagene danner grunnorganisasjonen i Elverum Arbeiderparti. Elverum Arbeiderparti som kommuneparti utøver gjennom medlemsmøtet partiets øverste myndighet i kommunen. Arbeiderlagene skal

* Fremme forslag til saker og forhold som danner utgangspunkt for Elverum Arbeiderpartis politikk.
* Står ansvarlig for det lokale valgarbeidet
* Rekruttere nye medlemmer til lagene
* Drive informasjon og studiearbeid
* Innstille på minst en representant til valgkomiteen for årsmøtet i EAp
* Innstille på minst en representant til programkomiteen
* Innstille på en representant til nominasjonskomiteen

Arbeiderlagets beretning inngår som en del av årsmeldingen til Elverum Arbeiderparti.

**§3 Årsmøter**

Til årsmøtet i kommunepartiene inviteres alle medlemmer med tale- og forslagsrett. Her har alle medlemmer stemmerett. Møtet kunngjøres minst fire uker før det avholdes. Årsmøtet behandler årsmelding fra styret, avdelingene, kommunestyregruppa m.v. Videre behandles regnskap, innkomne forslag og valg i samsvar med kommunepartiets vedtekter.

Forslag som partiavdelingene ønsker behandlet på årsmøtet, må sendes partistyret senest to uker før årsmøtet. Styrets medlemmer har ikke stemmerett på årsmøtet ved behandling av beretning og regnskap.

Ekstraordinært årsmøte avholdes når medlemsmøtet bestemmer det, eller når partiavdelinger som utgjør minst 2/5 av medlemmene ber om det. Ekstraordinært årsmøte skal kunngjøres minst fire uker før det skal avholdes, og møtet kan kun behandle de saker som det framgår av saklista ved kunngjøring om ekstraordinært årsmøte.

Innkalling til årsmøte utsendes per post, til medlemmer uten registrert e-postadresse i medlemsregisteret. Postutsendingen, skal foregå innenfor gitte frister for utsendelse av innkalling

**§4 Medlemsmøtet**

Medlemsmøtet er kommunepartiets høyeste myndighet mellom årsmøtene. Det tar avgjørelser i alle saker som ikke er tillagt partistyret eller kommunestyregruppa.

Medlemsmøter eller representantskapsmøter skal holdes så ofte styret bestemmer det, når kommunestyregruppa ber om det, eller når partiavdelinger som representerer minst 2/5 av medlemmene ber om det.

Alle medlemmer i kommunepartiet stemmerett i medlemsmøtet.

Medlemmer av partiets kommunestyregruppe skal ta del i medlemsmøtet. Når medlemsmøtet behandler kommunale saker, skal kommunestyregruppa fremme innstilling i den enkelte sak.

Viktige kommunale saker skal behandles i medlemsmøtet. Når sakene er vedtatt i medlemsmøtet som partiprogram eller i et enkeltvedtak, behandles sakene videre i gruppestyret og kommunestyregruppa for gjennomføring i kommunestyret. Alle nye politiske saker skal foreligge til behandling i medlemsmøte.

Ved behandling av slike saker skal arbeidsutvalget/styret fremme innstilling til den enkelte sak.

**§5 Styret**

1. Kommunepartiets styre består av 9 medlemmer. Blant disse er leder, nestleder, kasserer, medlemsansvarlig, sekretær og kvinnekontakt. Kvinnekontakten skal ha ansvar for kvinnenettverket i kommunepartiet.
2. Leder, nestleder, kasserer og sekretær velges for 2 år av gangen, dog slik at leder og sekretær velges det ene år og nestleder og kasserer det andre år. De øvrige styremedlemmene velges for 1 år av gangen.
3. AUF i kommunen tiltrer styret med ett medlem som har tale-, forslags- og stemmerett. Leder av kommunestyregruppa og eventuell ordfører tiltrer partistyret ed tale- og forslagsrett.
4. Partistyret skal lede partiarbeidet i kommunen og sikre en god kontakt mellom partiets kommunestyregruppe og partiavdelingene.
5. LOi’s styre velger en representant med tale og forslagsrett i styret i Elverum Ap. Representanten må være medlem av Arbeiderpartiet.
6. Partistyret innstiller på minst to representanter til henholdsvis programkomiteen og nominasjonskomiteen. Lederen av komiteen velges på årsmøtet.
7. Arbeidsutvalget består av partistyrets leder, gruppeleder, og ordfører, varaordfører. Utvalget skal sikre kontakt mellom styret og partiets kommunestyregruppe og samarbeid om kommunale saker.

**§6 Nominasjon til kommunestyrevalg**

1. Fylkespartiets styre fastsetter tidsfrister for nominasjonsprosessen foran kommunestyrevalg.
2. Medlemsmøtet velger en nominasjonskomité på fem medlemmer med varamedlemmer, etter forslag fra partistyret. Kandidatene innstilles med minst 1 kandidat fra hvert arbeiderlag og minst 2 fra partistyret. Lederen velges blant disse.
3. Partistyret ber medlemmene/partiavdelingene innen en fastsatt frist å sende nominasjonskomiteen forslag på medlemmer de ønsker nominert.
4. Nominasjonskomiteen utarbeider et foreløpig forslag til liste, som offentliggjøres for medlemmene og sendes partiavdelingene til behandling. Listeforslaget skal også omfatte forslag på ordfører, varaordfører.
5. Medlemmene/partiavdelingene skal innen en nærmere fastsatt tidsfrist sende sine endringsforslag til nominasjonskomiteen.
6. Medlemsmøtet foretar den endelige nominasjon på et eget nominasjonsmøte*.* Nominasjonskomiteen legger fram sitt endelige forslag til liste, der det er innarbeidet de endringsforslag som komiteen har sluttet seg til. Før det tar fatt på selve nominasjonen, fastsetter nominasjonsmøtet hvor mange som skal kumuleres. Nominasjonsmøtet nominerer først ordførerkandidat, varaordførerkandidat. De skal stå først på valglista og kumuleres.
7. Kommunepartiet kan foreta nominasjon av ordførerkandidat, varaordførerkandidat før resten av lista nomineres. Kommunepartiet skal i så fall ha fastsatt dette som en del av nominasjonsprosessen. Forhåndsnominasjonen skal foretas av medlemsmøtet Nominasjonskomiteens innstilling til disse plassene må bekjentgjøres før møte. Nominasjon av disse plassene er å anse som endelig og kan ikke tas opp igjen på nominasjonsmøtet der nominasjon av de øvrige plassene på lista skal foretas.
8. Partiets kommunevalgprogram må sluttbehandles før nominasjon finner sted. Ved forhåndsnominasjon av ordførerkandidat, varaordførerkandidat, må ikke kommunevalgprogrammet sluttbehandles før disse er nominert.
9. Rådgivende avstemning over kandidater kan holdes, før nominasjonskomiteen fremmer sitt første nummererte listeforslag.
10. Innkalling til Nominasjonsmøte og programmøte skal utsendes seneste 4 uker før møtet finner sted.
11. Innkalling til nominasjonsmøtet og programmøtet, skal utsendes per post, til medlemmer uten registrert e-postadresse i medlemsregisteret. Postutsendingen, skal foregå innenfor gitte frister for utsendelse av innkalling.

**§7 Kommunestyregruppene**

1. Styret i kommunepartiet skal umiddelbart etter et kommunestyrevalg innkalle partiets representanter i det nye kommunestyret til et fellesmøte med partistyret for å konstituere kommunestyregruppa.
2. Partistyret og gruppestyret innstiller i fellesskap overfor medlemsmøtet på partiets kandidater til formannskapet og andre kommunale styrer, utvalg og råd.
3. Medlemsmøtet/representantskapsmøtet eller styret gir fullmakt til en forhandlingsdelegasjon som på vegne av kommunepartiet skal forhandle frem posisjoner i forkant av konstituering av kommunestyret. Partiets ordførerkandidat/byrådslederkandidat skal være en del av forhandlingsdelegasjonen. Fullmakten skal gi rammer og strategi for forhandlingene. Forhandlingsdelegasjonen skal legge frem innstilling som behandles av medlemsmøtet/ representantskapsmøtet i kommunepartiet.
4. Kommunestyregruppa skal i samarbeid med partistyret arbeide etter partiets program, vedtekter og vedtak. Gruppa er ansvarlig overfor kommunepartiet.
5. Kommunepartiets leder og inntil to andre styremedlemmer utpekt av partistyret tiltrer kommunestyregruppa med tale-, forslags- og stemmerett. Kommunepartiets leder eller annet styremedlem utpekt av styret tiltrer formannskapsgruppa med fulle rettigheter.
6. Gruppa holder møter så ofte det trengs og skal foran hvert møte i kommunestyret gå gjennom møtets saksliste.
7. Det føres protokoll på gruppas møter. Gruppa legger fram en årsmelding for årsmøtet i kommunepartiet.
8. Vedtak i kommunestyregruppa eller kommunepartiet v/ årsmøtet, medlemsmøtet eller representantskapsmøtet er bindende ved behandling i kommunestyret dersom det behandlede organ ikke har vedtatt noe annet.
9. Den som er inhabil i en sak som skal behandles i kommunestyre og/ eller har personlige eller familiære interesser (økonomiske, forretningsmessige mv.) i en sak som behandles i partiets organer eller i kommunestyregruppe, er å anse som inhabile i partiets behandling.
10. Partiets representanter i kommunale styrer og utvalg skal danne grupper. Disse gruppene skal organiseres og arbeide etter de regler som er trukket opp for kommunestyregruppa i foregående punkt 4 - 9.
11. Partistyret skal i samarbeid med styret for kommunestyregruppa sørge for at det blir holdt fellesmøter av partiets representanter i kommunale styrer og utvalg. Dette skal fremme godt og planmessig samarbeid mellom gruppene.
12. Kommunale saker skal behandles av medlemsmøtet når styret for kommunestyregruppa ber om det, når et flertall i kommunestyregruppa krever det, når partistyret bestemmer det, eller når medlemsmøtet eller representantskapet ber om det.

**§8 Revisjon**

Årsmøtet velger to revisorer med vararevisorer. Disse reviderer regnskapet og gir innberetning til årsmøtet og til fylkespartiet.

**§9 Kontingenten**

Kommunepartienes andel av kontingenten fastsettes av landsmøtet.

**§10 Vedtekter**

Vedtektene for Elverum Arbeiderparti vedtas av årsmøtet. De er bygget på Arbeiderpartiets vedtekter og bestemmelser og står ikke i strid med disse. Forhold som ikke omfattes av disse vedtekter reguleres av Arbeiderpartiets retningslinjer for kommunepartier.

**§11 Rådgivende uravstemning**

1. Medlemsmøtet eller representantskapet kan vedta å søke råd i viktige politiske og organisatoriske saker i form av rådgivende uravstemning blant partiets medlemmer.
2. Styret har ansvaret for at det utarbeides et beslutningsgrunnlag som i tilstrekkelig grad belyser saken som skal avgjøres.
3. Kommunepartiets styre har ansvaret for at uravstemningen gjennomføres på en forsvarlig måte, etter nærmere retningslinjer fastsatt av medlemsmøtet eller representantskapet.
4. Vurdering av rådgivende uravstemning skal alltid gjøres i forkant av sakers behandling.

**§12 Kvinnekontakt på kommunenivå**

Organisering av kvinnenettverket på kommunenivå reguleres av retningslinjene for Arbeiderpartiets kvinnenettverk.

**§13 Fagforeningssamarbeid**

Elverum Arbeiderparti fremforhandler samarbeidsavtaler med LO og Fagforbundet og eventuelt andre relevante forbund annethvert år, utenom valgår.

**§14 Representasjon Innlandet Arbeiderparti**  
Representanter til Innlandet Arbeiderpartis Årsmøte velges av Elverum Arbeiderpartis årsmøte. Valgkomiteen innstiller ovenfor kommunepartiet på representanter og vararepresentanter etter innspill fra partiavdelingene. Alle arbeiderlag, samt AUF skal være representert i årsmøteutsendingen.

**§15 Ved oppløsning av kommunepartiet**

Elverum Arbeiderpartis eiendeler tilfaller i sin helhet Innlandet Arbeiderparti dersom kommunepartiet blir oppløst, med følgende retningslinjer:

* Når vedtak om oppløsning er fattet, skal økonomiske disponeringer og bevilgninger godkjennes av fylkespartiet. Det er ikke anledning til å foreta utdeling av gjenværende midler til medlemmene.